Kosteikkoviljelyssä säilyvät luonnontilaisten soiden tyypilliset ominaisuudet, kuten hiilen sidonta ja varastointi turpeeseen.

Soiden käyttö vesistöjärjestelyineen näkyy luonnossamme. Tiedämme koko ajan enemmän myös soiden, suometsien ja suopeltojen hyödyntämisen aiheuttamista päästöistä ilmaan ja vesiin.

Turve on suokasveista syntynyttä orgaanista ainesta, joka on kerrostunut kasvupaikalleen. Turvekerrokset voivat syvimmillään olla yli kymmenmetrisiä. Näin on esimerkiksi Tammelan Torronsuolla. Maamme soiden syvin pistemäinen 18-metrinen turvekerros sijaitsee Hollolassa Tiirismaalla. Suomea pidetään metsien maana, vaikka soiden turvetilavuus on noin 30-kertainen metsiemme puuston runkotilavuuteen verrattuna. Neljännes puustosta kasvaa turvemailla.